অনুপ্রেরণা শুধু যে বইয়ের পাতা বা রূপোলি পর্দাতেই পাওয়া যায়, এমনটা নয়। চাইলে কখনও কখনও বাস্তবের কঠিন মাটি থেকেও খুঁজে নেওয়া যায় প্রেরণা। বিশেষ করে হেমন্তবাবুর মতো মানুষ যেখানে আজও বর্তমান। এঁরা নিজেদের লড়াইটাই কেবল লড়েন না, সঙ্গে নিজেদের অজান্তে আরও অনেককে লড়ে যাওয়ার পথটা দেখিয়ে দেন। যে পথের মূল মন্ত্র চরম প্রতিকূলতার মধ্যেও হার না মানা।
নিশ্চয়ই ভাবছেন, হেমন্তবাবু কে, কি বা তাঁর পরিচয়? পূর্ব বর্ধমানের কালসীর বাসিন্দা হেমন্ত বন্দ্যোপাধ্যায় পেশায় একজন শিক্ষক। আর পাঁচজন শিক্ষকের মতোই রোজ স্কুলে যাতায়াত করেন, ক্লাসও নেন, তবে যা তাঁকে আর দশজনের থেকে আলাদা করে দিয়েছে, তা হল তাঁর দৃষ্টি। খোলা চোখেও জগৎ অন্ধকার তাঁর সামনে। তিনি দৃষ্টিহীন। হেমন্তবাবুর জীবনের লড়াইটাই বহু মানুষের কাছে প্রেরণা।

এই বিষয়ে অন্যান্য খবর

সমাজে ফুল ফোটাতে চান পুষ্প। উচ্চমাধ্যমিকে সফল এই ছাত্রীর উদ্যোগ অনেককে অনুপ্রাণিত করবে
পড়াতে অনিচ্ছা প্রকাশ করায় শিক্ষকের মাথা ফাটালেন ছাত্রের বাবা


পঞ্চম শ্রেণুিতে পড়ার সময়ে খেলতে খেলতে একদিন হঠাৎ পড়ে যান হেমন্তবাবু। তাঁর মাথায় আঘাত লাগে, অন্ধকার হয়ে যায় সবকিছু। বহু চেষ্টা করেও লাভ হয়নি। অকালে চোখ হারাতে হয় তাঁকে।

এরপরই লড়াইয়ের শুরু। পড়াশোনার পাশাপাশি খেলাধুলা করতেও ভালোবাসতেন তিনি। দৃষ্টি হারানোর পরে ব্লাইন্ড ক্রিকেটে অংশ নিয়েছেন। বিভিন্ন সাঁতার প্রতিযোগিতায়ও খেতাব জিতেছেন। এছাড়া দৌড় প্রতিযোগিতা, লং জ্যাম্প, হাই জাম্প –এও অংশ নিয়েছেন তিনি। জিতেছেন প্রচুর পুরস্কার। বরাবরই পাহাড়ে ওঠার নেশা তাঁর। ২০০৫ সালে অমরনাথ যাত্রাও করেন হেমন্তবাবু।

এরপর এসএসসি পরীক্ষা দিয়ে ২০০৭ সালে স্কুলের শিক্ষক পদে নিযুক্ত হন তিনি। প্রথমে গলসির ১ নং ব্লকের লোহা হাইস্কুলের শিক্ষকতা শুরু করেন। লাঠি হাতে ৬ টি গাড়ি বদলে বাড়ি থেকে ১৮০ কিমি দূরের স্কুলে যাতায়াত করতেন তিনি। পরে বাড়ির নিকটবর্তী এক স্কুলে শিক্ষকতা শুরু করেন। সব প্রতিকূলতার মধ্যে দিয়েও ছাত্রদের মন জয় করতে সক্ষম হয়েছেন এই দরদি শিক্ষক। বলা বাহুল্য, হেমন্তবাবুর এই ঘটনা বহুজনের কাছেই উদাহরণ হয়ে থাকবে।